মা ভৈ বলে তরি ভাসিয়ে দিতে হয় খরস্রোতে। জীর্ণ-পুরাতনের চর্চা বন্ধ করে নূতনকে আবাহন করতে হয়। পরিবর্তনকে স্বাগত জানাতে হয়। কথাটি বলা সহজ। কাজে কঠিন। কিন্তু কঠিনের কর্মযজ্ঞে আনন্দ আছে। ক্ষেত্র তৈরি হয়েছে বদলের, নূতনের। বিক্ষিপ্ত বৃষ্টিজলের মধ্যেও কাশের গুচ্ছ জানান দিচ্ছে, ঋতু পরিবর্তিত। বাংলার প্রশাসনিক মানচিত্র জানান দিচ্ছে, কুরুক্ষেত্রের প্রান্তরে এতদিন যাকে প্রতিপক্ষ মনে করা গিয়েছিল, মৈত্রীর হাত প্রসারিত হয়েছে তার দিকে। কৃষি এবং শিল্পের দরজা একইসঙ্গে উন্মোচিত হচ্ছে রাজ্যে। স্বাগত, নূতন ! স্বাগত, পরিবর্তন !
মিউনিখ থেকেই মুখ্যমন্ত্রী মমতা বন্দ্যোপাধ্যায় টাটাদের রাজ্যে শিল্প গঠনের আহ্বান জানিয়েছিলেন। আমন্ত্রণ জানানো হয়েছিল অন্যান্য সংস্থাকেও। বোঝা গিয়েছিল, অর্থনীতির চাকা ঘোরাতে বদ্ধপরিকর সরকার। আশঙ্কা তবু থেকেই গিয়েছিল। প্রথম পর্বেও শিল্পের কথা বলেছিল মমতা-সরকার। শিল্প সম্মেলন হয়েছিল। কিন্তু কাজের কাজ হয়নি। মনে হয়েছিল, ক্ষুদ্র ও মাঝারি শিল্পভাবনাতেই আবদ্ধ সরকার। বৃহতের ঝুঁকি নিতে চাইছে না। কিন্তু অর্থনীতির পুনর্জীবনে বৃহৎ শিল্পের বিকল্প নেই। প্রথম পর্বে সে ঝুঁকি নিতে না-পারলেও দ্বিতীয় পর্বের গোড়াতেই নতুন উদ্যম দেখাতে শুরু করেছে সরকার। আশার কথা। কিন্তু শিল্প চাইলেই তো আর শিল্পপতিরা উৎসাহ দেখান না ! অতীত তাঁদের ভাবায়। বিপুল অর্থ বিনিয়োগের পরও রাজ্য ছাড়তে হয়েছিল টাটাগোষ্ঠীকে। সুপ্রিম কোর্টের রায়ে সিঙ্গুরের জমি ফিরিয়ে দেওয়ার নির্দেশে শিল্পমহলে উদ্বেগ বেড়েছিল। চাকা কি তবে পিছনের দিকে ঘুরছে ! সেই মাহেন্দ্রক্ষণে ‘মাভৈ’ শব্দটি উচ্চারণের প্রয়োজন ছিল। বোঝানোর ছিল, চাকা সামনের দিকেই এগোয়। সরকার মাভৈমন্ত্র উচ্চারণ করছে ! চাকার ধর্ম মান্য করছে !  
সিঙ্গুরের বিজয়মঞ্চে মুখ্যমন্ত্রী জানিয়েছিলেন, টাটা চাইলে হাজার একর জমির বন্দোবস্ত হবে। বুঝিয়েছিলেন, রাজ্য শিল্প চায় এবং বন্ধুতার হাত বিস্তৃত। হাত ধরেছে টাটাগোষ্ঠী। রাজ্য সরকারের সঙ্গে মউ স্বাক্ষরিত হয়েছে। চুক্তিটি বৃহৎ শিল্পের নয়। কারিগরি প্রশিক্ষণের। তবু নব আনন্দের উৎসাহই। বন্ধুত্বের পথ রচিত হলে স্বপ্নগুলো বৃহৎ হয়। নূতন এবং নতুন স্বপ্নগুলো ! 
আরও পড়ুন... 
খাদ্যমন্ত্রীকে কটূক্তি ও বাধা খাদ্যভবনের গেটেই, খোঁজ চলছে চার অটোচালকের
অন্যদের তো কিছু হল না! হতাশ অনিন্দ্য 
বোতলবন্দি দৈত্য এখন তিনি! সিবিআই দফতরে হাজিরার আগে মদনের দাবি